Ir-Regolament tal-Kummissjoni (KE) Nru 210/2004
tat-23 ta' Diċembru, 2003
li jistabilixxi għas-sena 2004 il-"lista Prodcom" ta' prodotti industrijali previsti fir-Regolament tal-Kunsill (KEE) Nru 3924/91
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 3924/91 tad-19 ta' Diċembru, 1991 dwar it-twaqqif ta' stħarriġ Komunitarju dwar il-produzzjoni industrijali [1], u b'mod partikolari l-Artikolu 2(6) tiegħu,
Billi:
(1) Ir-Regolament (KEE) Nru 3924/91 jeħtieġ li l-Istati Membri jwettqu stħarriġ Komunitarju ta' produzzjoni industrijali.
(2) L-istħarriġ dwar il-produzzjoni industrijali għandu jkun bbażat fuq lista ta' prodotti li jidentifikaw il-produzzjoni industrijali li għandha tiġi mistħarrġa.
(3) Lista ta' prodotti hi neċessarja sabiex tippermetti l-alinjament bejn statistika ta' produzzjoni u statistika ta' kummerċ barrani u biex isir paragun man-Nomenklatura Komunitarja tal-Prodott (CPA).
(4) Il-lista tal-prodotti meħtieġa bir-Regolament (KEE) Nru 3924/91 u imsejħa "lista' Prodcom", hi komuni għall-Istati Membri kollha, u hi neċessarja biex isir paragun tad-data fost l-Istati Membri.
(5) Il-lista Prodcom għandha bżonn tiġi aġġornata u hu għalhekk neċessarju li tiġi stabbilita dik il-lista għas-sena 2004.
(6) Il-miżuri previsti f'dan ir-Regolament huma skond l-opinjoni tal-Kumitat tal-Programm ta' Statistika stabbilit bid-Deċiżjoni tal-Kunsill 89/382/KEE, Euratom [2],
ADOTTAT DAN IR-REGOLAMENT:
Artikolu 1
Il-lista Prodcom għas-sena 2004 għandha tkun dik stabbilita fl-Anness.
Artikolu 2
Dan ir-Regolament jibda jseħħ fl-20 jum wara dak tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament jgħodd mill-1 ta' Jannar, 2004.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-23 ta' Diċembru 2003.